1400 കോടിയുടെ സ്കൂള് കെട്ടിട നിര്മ്മാണം സമയബന്ധിതമായി പൂര്ത്തിയാക്കാന് നടപടി വിദ്യാഭ്യാസമന്ത്രി വിവിധ ഏജന്സികളുടെ യോഗം വിളിച്ചു ചേര്ത്തു തിരുവനന്തപുരം: 1400 കോടിയുടെ സ്കൂള് കെട്ടിട നിര്മ്മാണം സമയബന്ധിതമായി പൂര്ത്തിയാക്കാന് അടിയന്തര നടപടിയുമായി പൊതു വിദ്യാഭ്യാസ വകുപ്പ്. കിഫ്ബി സഹായത്തോടെയുള്ള സ്കൂള് കെട്ടിട നിര്മ്മാണം ത്വരിതഗതിയിലാക്കുന്നതിന് പൊതു വിദ്യാഭ്യാസ മന്ത്രി വി ശിവന്കുട്ടി വിവിധ ഏജന്സികളുടെ യോഗം വിളിച്ചു ചേര്ത്തു. ഒരു കോടി ചെലവുവരുന്ന 446 സ്കൂള് കെട്ടിടങ്ങളും മൂന്ന് കോടി ചെലവുവരുന്ന 286 സ്കൂള് കെട്ടിടങ്ങളും അഞ്ചു കോടി ചെലവുവരുന്ന 20 സ്കൂള് കെട്ടിടങ്ങളും ഇതില്പെടും. കിഫ്ബി, കൈറ്റ്, ഇന്കല്,വാപ്കോസ്, കില തുടങ്ങിയ ഏജന്സികളുടെ ഉന്നത ഉദ്യോഗസ്ഥരും പൊതു വിദ്യാഭ്യാസ ഡയറക്ടര് കെ ജീവന് ബാബു ഐ എ എസും യോഗത്തില് പങ്കെടുത്തു. കിഫ്ബി ധനസഹായത്തോടെ സ്കൂളുകളില് നിര്മ്മിക്കുന്ന കെട്ടിടങ്ങളുടെ നിര്മാണ പുരോഗതി യോഗം വിലയിരുത്തി. കെട്ടിട നിര്മ്മാണം സമയബന്ധിതമായി പൂര്ത്തിയാക്കാന് കര്മപരിപാടി തയ്യാറാക്കും. കെട്ടിടനിര്മ്മാണത്തിന് തടസ്സമായി നില്ക്കുന്ന ഘടകങ്ങള് കണ്ടെത്തി അവ പരിഹരിക്കാനുള്ള പ്രവര്ത്തന പദ്ധതികള്ക്ക് രൂപം നല്കി. എംഎല്എ മാരുടെ നേതൃത്വത്തില് നിയോജകമണ്ഡലാടിസ്ഥാനത്തില് പ്രവര്ത്തന പുരോഗതി നിരീക്ഷിക്കാനുള്ള നടപടികളുമുണ്ടാകും.